# Vejledning om efterlevelse af § 3, stk. 3, nr. 4 i Energioplysningsbekendtgørelsen

|  |
| --- |
| **Kontor/afdeling**Center for forsyning**Dato**30-06-2021**J nr.** /PRSN |

**Indhold**

Denne vejledning omhandler, hvordan elhandelsvirksomheder skal efterleve § 3, stk. 3, nr. 4 i energioplysningsbekendtgørelsen.[[1]](#footnote-1)

*§ 3. Elhandelsvirksomheder skal sikre, at slutkunder, som virksomheden har et kundeforhold til, modtager en faktura på grundlag af faktisk forbrug mindst én gang årligt.*

*(…)*

*Stk. 3. Følgende oplysninger skal gives sammen med eller som henvisning på fakturaen på en klar og letforståelig måde:*

*(…)*

***4) En sammenligning med en referenceslutkunde i samme brugerkategori.***

**Baggrund**

Energistyrelsen har i høringsnotatet til energioplysningsbekendgørelsen angivet, at der kommer en vejledning om anvendelsen af sparenergi.dk i efterlevelsen af § 3, stk. 3, nr. 4.[[2]](#footnote-2)

**Om Sparenergi**

Energistyrelsen driver sparenergi.dk som led i implementeringen af energieffektiviseringsdirektivet. Hjemmesiden indeholder vejledning i energirigtige løsninger for både private husholdningskunder og for erhvervskunder. En sammenligning kan lede til overvejelser om at gennemføre energibesparelser, og derfor anses en henvisning til Sparenergi.dk som et middel til at få flere kunder til at vælge energirigtige løsninger.

**Vejledning**

En sammenligning til en referenceslutkunde i samme brugerkategori skal som minimum efterleves ved, at elhandelsvirksomheden henviser til sparenergi.dk på slutkundens faktura.

For private husholdningskunder anbefaler Energistyrelsen, at elhandelsvirksomheden henviser direkte til elforbrugsberegneren på Sparenergi. Elforbrugsberegneren forventes at gå live den 30. juni 2021 og har følgende URL: https://sparenergi.dk/elforbrugsberegner

For erhvervskunder, hvor elforbrugsberegneren ikke er relevant, anbefaler Energistyrelsen, at elhandelsvirksomheden henviser til erhvervsdelen på Sparenergi. Her findes en kortlægning af energiforbruget per branche samt gode råd og vejleding til at spare på strømmen. Følgende URL kan eksempelvis anvendes: https://sparenergi.dk/erhverv

Kravet kan også efterleves ved, at elhandelsvirksomheden giver sammenligningen sammen med fakturaen eller på elhandelsvirksomhedens egen hjemmeside. Hvis dette er ønsket, så kan dataene for elforbrugsberegneren tilgås gennem en API (Application Programming Interface). For vejledning i adgang til de bagvedliggende data, så skal der rettes henvendelse til Annika Laybourn på al@viegandmaagoe.dk eller kontakt@sparenergi.dk.

**Øvrige oplysninger**

Eventuelle spørgsmål til vejledningen kan rettes til: Fuldmægtig Peter Sølvsten, prsn@ens.dk, 33 92 77 92.

Med venlig hilsen

Peter Sølvsten

1. BEK nr. 2251 af 29. december 2020 [↑](#footnote-ref-1)
2. Høringsnotatet om elleveringsbekendtgørelse og energioplysningsbekendtgørelse af 7. december 2020 [↑](#footnote-ref-2)